ÅRSMELDING FRA HOVEDSTYRET FOR 2006.

Sammensetning og møter.

Hovedstyret har i 2006 bestått av:

Heidi Grønn Johansen

leder 

Erik Stiklestad


nestleder / anleggsleder

Sten Solum



kasserer

Gunhild Okkenhaug Aksnes

sekretær

Rita Backer Natvig


varamedlem

Jan Holmvik



fotballgruppa

Haldor Kippe



friidrettsgruppa

Stein Arne Stiklestad


skigruppa

På siste årsmøtet hadde ikke valgkomitèen funnet noen ny barneidrettskoordinator. Styret fikk av årsmøtet fullmakt til å konstituere en i dette vervet. Hovedstyret vedtok på første hovedstyremøte etter årsmøtet, at leder i hovedstyret + gruppelederne tar ansvar i forbindelse med barneidrettskoordineringen. 

I 2006 har hovedstyret avholdt 9 møter. Medlemmer fra styret har i tillegg vært representert på møter ang. Stiklestadhallen, Verdal idrettsråd, årsmøte i Verdal friidrettsklubb, idretts- kretsens sonemøte, møter i forbindelse med kunstgressbaner ved alle skolene, møte med virksomhetsleder samt møter med idrettslag/idrettsråd/kommune.

Sportslig aktivitet.

Den sportslige aktiviteten i laget er både stor og allsidig. Gruppene driver godt, og det henvises derfor til gruppenes årsmelding.

Leksdal IL har som tradisjon å stille opp i St. Olofsloppet. Også i år stilte mange av lagets aktive medlemmer opp for å gjøre en innsats for St. Olofslaget. Mange unge løpere deltok, noe som tyder godt også for fremtidige stafetter.

Noen av lagets medlemmer deltar også på konkurranser/samlinger utenfor Leksdal, både på sone-, krets- og på landsplan. Alle representerer laget på en fin måte.

Med forsøk på å ha et varierende idrettstilbud for barn, ungdom og voksne, har vi også denne høsten leid 2 ettermiddager à 1 time i Verdal svømmehall, og vært to kvelder à 2 timer på kunstgresset i Stiklestadhallen. Det var stor aktivitet på alle ettermiddagene/kveldene.

Den årlige slalomturen til Åre, i samarbeid med Prøven 4H, ble også i år en suksess for alle som deltok. 

Det har vært prøvd å legge til rette aktiviteter rettet mot ungdommene i bygda. Etter initativ fra Leksdal IL ble det her opprettet samarbeid med Leirådal IL og Stiklestad IL. Ungdommen har fått tilbud om padletur ned Verdalselva, opplegg i Tromsdalen og kickboksing/klatrevegg i Verdalshallen. P.g.a. liten påmelding er bare Tromsdalsaktivitetene gjennomført.

Ellers var torsdagstrimmen et populært tiltak i sommerhalvåret. Her ble det arrangert trimturer til forskjellige mål rundt om i Leksdal og omegn som bla. Fånettvatnet, Kjesbuvatnet, Tjelderknoppen, Skeisvola, Småvasshaugan, Leirsjøen og Skeistjønna (Blommen).

Sykkeltrim rundt Leksdalsvatnet hver søndagskveld var også et nytt tilbud sist sommer. Her var deltakerantallet en del varierende, men gjennom sesongen var det mange som fikk sett Leksdalen fra den andre siden av Leksdalsvatnet.

Mandagstrimmen har vært et tilbud gjennom mange år. Aktiviteten foregår i gymsalen på skolen og er først og fremst et tilbud til de voksne. Aktiviteten foregår i høst- og vårhalvåret.

Utfarten til Marka er stor, og da spesielt på vinterstid. Her legger dugnads- og løypemannskap ned et stort arbeid for at medlemmer og andre skal få en fin opplevelse ikke minst på ski. Enten i lysløpeanlegget eller i fjell-løypene til Fånettvatnet og Mevatnet. 

Aktivitetslederkurs startet forrige høst, ble avsluttet i forbindelse med fellesaktiviteten i Stiklestadhallen. 

Andre tiltak.

Idrettslaget har gitt ut 2 utgaver av Leksdalsnytt, og distribuert disse til alle husstander i Leksdal.

Lagets hjemmeside, som har vært åpen siden nov. 2005, har hatt over 60 000 besøkende. Dette har blitt en viktig informasjonskilde for laget. Her går medlemmer og andre inn på Leksdal IL`s hjemmeside for å hente informasjn om det som skal skje og har skjedd i klubben. Ikke minst har vi her et flott billedgalleri. Hjemmesiden er en rask kilde for å spre informasjon, og er forhåpentligvis kommet for å bli. 

Årets juletrådskyting 5. juledag, ble også i år tradisjonelt arrangert. I år var det mennenes tur til å skyte, som foregikk i Kleiva. Festen ble arrangert på Fossheim om kvelden, med fullt hus og god stemning. Fint bidrag både sosialt og økonomisk. 

Laget var representert ved Vinne skilag`s 100-års feiring og med blomster i forbindelse med Verdal IL `s 90- års markering. 

Anlegg.

Det har vært relativt stor aktivitet på anlegg også i 2006. Det legges ned en stor innsats i vedlikehold og drift av lagets anlegg. Dette er noe som ikke alltid er like synlig som annen aktiviteter i laget, men er utrolig viktig for at vi skal kunne opprettholde den høye standarden vi har på våre anlegg. 

Følgende er utført i løpet av 2006, i tillegg til vanlig vedlikehold og drift:

· Reparasjon broer som ble ødelagt av flommen i februar 

· Rydding av trase mellom Marka og Hallemsvollen inkludert vedhogst

· Sandvolleyballbane ved skolen

· Ballvegg ved asfaltbanen på skolen

· Innkjøp av ny traktorplenklipper

· Innkjøp av høytrykksvasker for plenklipper

· Innkjøp av sammenleggbare bord til skihytta

· Planering og utvidelse av skitrase ved Fånettvatnet og i Grunndalen

· Bygget bro over Mevassbekken og Hulltjønnbekken

· Oppgrusing av fotballbanen ved barnehagen

· Rydding/utvidelse av elvepromenaden

· Bygget grill ved gapahuken

· Montert snøfangere på skihytta 

· Planering/grøfting/brobygging i lysløypa

· Innvendig/utvendig vedl.h. av skihytta; sliping/lakkering av møbler, maling av vindu

Økonomi.

Laget har fremdeles en brukbar økonomi. Dette skyldes ikke minst stor dugnadsinnsats fra  medlemmenes side både på kostnads- og inntektssiden. 

Også i år har vi deltatt med vakthold. Både på Vømmølfesten, Trønder-rocken, St. Hans og under olsok stilte medlemmer opp for å tilføre laget midler. 

Fortsatt er inntekt fra spilleautomaten en inntektskilde for laget, men vil bli redusert etter ny lovgivning på området, og vil falle bort helt f.o.m. 1. juli 2007. 

Lån til Stiklestad IL i forbindelse med legging av kunstgress i Stiklestadhallen er tilbakebetalt til Leksdal IL.

Regning fra Stiklestadhallen og oppgjør for samarbeidslaget Vuku/Leksdal/Stiklestad mangler i regnskapet for 2006.

Resultatmessig gikk året med et samlet netto overskudd på kr 204 448,-.

Den totale egenkapitalen i laget var pr. 31.12.2006 på kr 889 441,-.

Når det gjelder hovedlaget har vi laget et budsjett som går i minus. Hovedårsaken til dette er forskuttering og oppstart av kunstgrasbane ved skolen. Utover dette legges det opp til et større vedlikeholdsprosjekt på gjerdet rundt grasbanen og en satsing på ”vanvittige dager” som vi må forvente et underskudd på det første året. Vi har imidlertid ganske bra med midler, og mener det likevel er forsvarlig å legge fram et budsjett med underskudd. 

For nærmere detaljer henvises til regnskapene for hovedstyret og gruppene.

Medlemstallet for laget i 2006 er på 293 medlemmer.

Styret takker alle for innsatsen som aktive utøvere, trenere, foreldre, ledere, tillitsvalgte og trimmere i året som har gått. En spesielt stor takk rettes til alle dem som i ulike sammenhenger utfører dugnadsarbeid for laget. Vi håper på fortsatt aktiv innsats.

